**Ministru kabineta noteikumu projekta “Ieroču, munīcijas un speciālo līdzekļu komerciālās aprites kārtība” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ieroču aprites likuma (turpmāk- Likums) 81. panta pirmā daļa paredz deleģējumu Ministru kabinetam noteikt kārtību, kādā ieroču komersants izgatavo, iegādājas, reģistrē, pieņem glabāšanā, glabā, pārvadā, pārsūta, eksponē izstādēs un realizē ieročus, munīciju, to sastāvdaļas un speciālos līdzekļus. Likuma 82.pants paredz deleģējumu Ministru kabinetam noteikt kārtību, kādā ieroču komersants remontē un dezaktivē ieročus un pārveido šaujamieročus par salūtieročiem (akustiskajiem ieročiem) un 88.panta ceturtā daļa paredz deleģējumu Ministru kabinetam noteikt šaujamieroču remonta veidus, kuru dēļ mainās pēdas uz izšautajām lodēm un čaulām. Ievērojot minēto, tika izstrādāts Ministru kabineta noteikumu projekts “Ieroču, munīcijas un speciālo līdzekļu komerciālās aprites kārtība” (turpmāk – projekts). |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ieroču aprites likuma 81. panta pirmā daļa, 82.pants un 88.panta ceturtā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz Likuma pieņemšanai un spēkā stāšanās, kārtību, kādā komersanti ražo, iegādājas, reģistrē, glabā, pārvadā, pārsūta, importē, eksportē un realizē ieročus, munīciju un speciālos līdzekļus, šaujamieroču sastāvdaļas un šaujamieroču munīcijas sastāvdaļas, eksponē ieročus, munīciju un speciālos līdzekļus izstādēs, kā arī remontē ieročus un speciālos līdzekļus; šaujamieroču, to būtisko sastāvdaļu un munīcijas, lielas enerģijas pneimatisko ieroču un gāzes pistoļu (revolveru) marķēšanas kārtību; šaujamieroču remonta veidus, kuru dēļ mainās pēdas uz izšautajām lodēm un čaulām; kārtību, kādā komersants sniedz informāciju Iekšlietu ministrijas Informācijas centram noteica Ministru kabineta 2011.gada 6.decembra noteikumi Nr.928 “Noteikumi par ieroču, munīcijas un speciālo līdzekļu komerciālo apriti un ieroču un munīcijas marķēšanas kārtību” (turpmāk - MK noteikumi Nr.928), kas izdoti saskaņā ar [Ieroču un speciālo līdzekļu aprites likuma](https://likumi.lv/ta/id/221384-ierocu-un-specialo-lidzeklu-aprites-likums) [44. panta](https://likumi.lv/ta/id/221384-ierocu-un-specialo-lidzeklu-aprites-likums#p44) trešo un desmito daļu, [46. panta](https://likumi.lv/ta/id/221384-ierocu-un-specialo-lidzeklu-aprites-likums#p46) trešo daļu un [48. panta](https://likumi.lv/ta/id/221384-ierocu-un-specialo-lidzeklu-aprites-likums#p48) ceturto daļu.  Pamatā saglabājot līdzšinējo MK noteikumos Nr.928 noteikto ieroču komerciālās aprites tiesisko regulējumu, projektā ieviestas izmaiņas, kas galvenokārt izriet no Likumā noteiktajām prasībām.  Projekts paredz atteikšanos no ieroču, munīcijas un šo priekšmetu sastāvdaļu uzskaites, reģistrējot tos uzskaites žurnālos. Minēto priekšmetu uzskaite tiks veikta atbilstoši Likuma 83. pantā un Pārejas noteikumu 6.punktā noteiktajām prasībām.  Vienlaikus projektā tiek saglabāts pienākums komersantam, realizējot šaujamieroci, tā maināmās būtiskās sastāvdaļas, lielas enerģijas pneimatisko ieroci, gāzes ieroci, signālieroci, munīciju vai šaujampulveri, nodrošināt, ka persona, saņemot preci, apliecina tās saņemšanu ar parakstu uz preces iegādāšanās atļaujas vai darījumu apliecinoša dokumenta, kurā norāda pircēja vārdu, uzvārdu un personas kodu, ja precei nav paredzēta iegādāšanās atļauja. Tādējādi nodrošinot personas identificēšanu un pārbaudes veikšanu, vai persona ir tiesīga iegādāties vai veikt cita veida apriti ar noteikta veida preci.  Projekts paredz šaujamieroču dezaktivēšanas un pārveidošanas par salūtieročiem kārtību.  Projekts paredz kārtību, kādā personas var nodot ieročus, munīciju, to sastāvdaļas un speciālos līdzekļus glabāšanā ieroču komersantam, tostarp papildinot projektu ar jaunu tiesisko regulējumu, kas nosaka kārtību, kādā komersantam glabāšanai nodot zvērināta tiesu izpildītāja apķīlātus ieročus, munīciju, to sastāvdaļas.  Projekts paredz atteikties no komerciālās aprites iedalīšanas vairumtirdzniecībā un mazumtirdzniecībā. Šāds komerciālās aprites sadalījums liek administratīvus šķēršļus ieroču komersantiem pilnvērtīgi īstenot komercdarbību un sniegt nepieciešamo pakalpojumu klientam. Saistībā ar noteiktajām izmaiņām vairāk netiek izmantots termins “noliktava”, unificējot glabāšanai paredzētās telpas par glabātavām.  Projektā ir precizēta iepriekš lietotā terminoloģija attiecībā uz drošības prasībām telpām, kurās tiek veikta komercdarbība ar ieročiem un munīciju. Tiek noteiktas vienotas prasības telpām, kurās tiek veikta komercdarbība ar ieročiem un munīciju.  Vienotu prasību noteikšana veikta nolūkā novērst dažādas izpratnes par drošības prasībām un līdz ar to potenciālos riskus, kas saistīti ar iespēju nepiederošām personām piekļūt šādām telpām un dotu iespēju savlaicīgi reaģēt uz ielaušanās mēģinājumu vai ugunsgrēka izcelšanās iespējamību. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts policija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Saskaņā ar Iekšlietu ministrijas Informācijas centra publicēto pārskatu par ieroču īpašniekiem (fiziskām personām) un to īpašuma ejošajiem ieročiem Latvijas Republikā:  1. Lielas enerģijas pneimatisko ieroču īpašnieki 37;  2. Lielas enerģijas pneimatisko ieroču kopskaits 39;  3. Gāzes ieroču īpašnieki 21274;  4. Reģistrēti gāzes ieroči 27462;  5.Šaujamieroču īpašnieki 33108;  5.1. no tiem sievietes 805;  5.2. no tiem vīrieši 32303;  6. Reģistrējamo šaujamieroču kopskaits 68975;  6.1. no tiem medībām 57073;  6.1.1. no tiem garstobra-vītņstobra šaujamieroči 22881;  6.1.2. no tiem garstobra-gludstobra šaujamieroči 34192;  6.2. no tiem sportam 419;  6.2.1. no tiem īsstobra šaujamieroči 259  6.2.2. no tiem garstobra vītņstobra šaujamieroči 133;  6.3. no tiem pašaizsardzībai 11432;  6.3.1. no tiem īsstobra šaujamieroči (pistoles, revolveri) 10912;  6.3.1.1. no tiem ar nēsāšanas atļauju 9880;  6.3.2. no tiem garstobra gludstobra šaujamieroči 519.  Saskaņā ar Iekšlietu ministrijas Informācijas centra rīcībā esošo informāciju fiziskām personām ir reģistrētas 12 ieroču kolekcijas.  Saskaņā ar Valsts policijas rīcībā esošo informāciju:  1. ieroču tirdzniecības komersanti - 41 ar 83ieroču un speciālo līdzekļu tirdzniecības objektiem, to glabāto šaujamieroču un lielas enerģijas pneimatisko ieroču skaits 4891 (garstobra-vītņstobra šaujamieroči 12145, garstobra-gludstobra šaujamieroči 1158, īsstobra šaujamieroči (pistoles un revolveri) 1547, lielas enerģijas pneimatiskie ieroči 41).  2. ieroču un munīcijas izgatavošanas komersanti 6;  3. ieroču remonta komersanti 11;  4. Juridiskām personām reģistrētie ieroči:  4.1. savvaļas sugu dzīvnieku turēšanas juridiskās personas, kurām reģistrēti ieroči: 1;  4.2. sporta organizācijas, kurām reģistrēti ieroči: 14, tām reģistrēti 778 šaujamieroči (garstobra-vītņstobra šaujamieroči 456, garstobra-gludstobra šaujamieroči 0, īsstobra šaujamieroči (pistoles un revolveri) 322, lielas enerģijas pneimatiskie ieroči 0;  4.3. šautuves (šaušanas stendi) kopā: 63, šautuves, kurās reģistrēti ieroči: 12, tajās reģistrēti 164 ieroči (garstobra-vītņstobra šaujamieroči 40, garstobra-gludstobra šaujamieroči 20, īsstobra šaujamieroči (pistoles un revolveri) 104, lielas enerģijas pneimatiskie ieroči 0;  4.4. juridisko personu ieroču kolekcijas: 0;  4.5. apsardzes komersanti, kuriem reģistrēti šaujamieroči: 11, tiem reģistrēti 135 šaujamieroči (garstobra-gludstobra šaujamieroči 18, īsstobra šaujamieroči (pistoles un revolveri) 117);  4.6. iekšējie drošības dienesti: 56, no tiem ar šaujamieročiem 5, tiem reģistrēti 129 šaujamieroči (garstobra-gludstobra šaujamieroči 8, īsstobra šaujamieroči (pistoles un revolveri) 121). |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs būtiski nemainās. Administratīvai slogs samazinās attiecībā uz ieroču, šaujamieroču būtisko sastāvdaļu un munīcijas uzskaiti, paredzot atteikšanos no uzskaites žurnāliem.  Projekts vairs neparedz izstādes drošības pasākumu plāna sastādīšanu ieroču, to sastāvdaļu, munīcijas un speciālo līdzekļu eksponēšanai izstādēs.  Projekts vairs neparedz reizi ceturksnī iesniegt Valsts policijas struktūrvienībā, kuras darbības teritorijā atrodas ieroču veikals un noliktava, pārskatu par visiem komersanta glabāšanā esošajiem un pārskata periodā realizētajiem šaujamieročiem, to maināmajiem stobriem un lielas enerģijas pneimatiskajiem ieročiem. |
| 3. | Administratīvo izmaksu monetārs novērtējums | Projekts nemaina šobrīd esošo administratīvo procedūru. |
| 4. | Atbilstības izmaksu monetārs novērtējums | Projekts neparedz papildu izmaksas, lai nodrošinātu projektā ietverto atbilstības prasību izpildi. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. |
| 2. | Sabiedrības līdzdalība projekta izstrādē | Lai nodrošinātu efektīvu, atklātu, ietverošu, savlaicīgu un atbildīgu sabiedrības līdzdalību un sabiedrības pārstāvjiem nodrošinātu iespēju piedalīties sabiedriskajā apspriedē, iesaistīties publiskajā apspriešanā, kā arī rakstiski sniegt viedokli par Ministru kabineta noteikumu projektu tā izstrādes stadijā, Ministru kabineta noteikumu projekts 2018.gada 24.jūlijā ievietots Iekšlietu ministrijas mājas lapā sadaļā „Sabiedrības līdzdalība” apakšsadaļā ,,Diskusiju dokumenti”, tīmekļvietnes adrese:  http://www.iem.gov.lv/lat/sadarbiba\_ar\_nvo/diskusiju\_dokumenti/?qPage=2, kur atrodas līdz šim brīdim.  Iekšlietu ministrija, izpildot Ministru kabineta 2009.gada 25.augusta noteikumu Nr.970,,Sabiedrības līdzdalības kārtība attīstības plānošanas procesā" 14.punktu, projektu 2018.gada 24.jūlijā nosūtīja Valsts kancelejai. |
| 3. | Sabiedrības līdzdalības rezultāti | Sabiedrības viedoklis par projektu nav saņemts. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija.  Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav |

Iekšlietu ministrs Sandis Ģirģens

Vīza: valsts sekretārs Dimitrijs Trofimovs

Melkers, 67208232

[andris.melkers@vp.gov.lv](mailto:andris.melkers@vp.gov.lv)

Lodīte, 67075423

[inese.lodite@vp.gov.lv](mailto:inese.lodite@vp.gov.lv)